ซีไอเอ็มบีโฟกัสลูกค้าส่งออก
ซีไอเอ็มบี ไทย ปรับตัวรับส่งออกวูบ โฟกัสลูกค้ากลุ่มปัจจัย 4 เชื่อปีนี้รายได้โต 10%
2 ก.ย. 2558

ซีไอเอ็มบี ไทย ปรับตัวรับส่งออกวูบ โฟกัสลูกค้ากลุ่มปัจจัย 4 เชื่อปีนี้รายได้โต 10%
นายจิรัชยุติ์ อัมยงค์ รองกรรมการผู้จัดการใหญ่ สายพาณิชย์ธนกิจ ธนาคารซีไอเอ็มบี ไทย เปิดเผยว่า แม้ว่าการส่งออกของไทยตั้งแต่ต้นปีจะติดลบต่อเนื่อง แต่ลูกค้าธุรกิจต่างประเทศทั้งนำเข้าและส่งออกยังไปได้ดี เนื่องจากธนาคารเลือกเจาะลูกค้าส่งออกนำเข้าประเภทปัจจัย 4 ที่มีความต้องการสม่ำเสมอ เช่น สินค้าอุปโภคบริโภค รวมทั้งกลุ่มที่ซื้อมาขายไป (เทรดดิ้ง) ที่ยังขยายตัวดี
“ลูกค้าที่ส่งออกมันสำปะหลังไปจีนยังเติบโตได้ดีมาก แม้ว่าเศรษฐกิจจีนกำลังชะลอ แต่ความต้องการมันสำปะหลังจะสูง รวมทั้งประเภทอาหาร เช่น ไก่ ไข่ ยังส่งออกดีอยู่มาก หัวใจของเราคือโฟกัสในกลุ่มลูกค้าที่มีศักยภาพ ประเภทสินค้าที่จำเป็นต่อการดำรงชีวิต” นายจิรัชยุติ์ กล่าว
ทั้งนี้ ธนาคารคาดว่าจะมีรายได้ค่าธรรมเนียมในกลุ่มส่งออกเติบโต 10% ประกอบด้วย ธุรกรรมการค้าระหว่างประเทศ การบริหารเงินสด การค้าชายแดน และการป้องกันความเสี่ยงอัตราแลกเปลี่ยน โดยปัจจุบันธนาคารมีลูกค้านำเข้าและส่งออก 257 ราย วงเงินสินเชื่อประมาณ 1.1 หมื่นล้านบาท มีอัตราเบิกใช้ราว 60% หรือ 6,000-7,000 ล้านบาท
อย่างไรก็ดี ธนาคารจะใช้จุดแข็งเครือข่ายอาเซียนสนับสนุนลูกค้าขยายธุรกิจในภูมิภาค โดยขณะนี้กำลังเป็นที่ปรึกษาลูกค้ารายใหญ่ในภาคใต้ คือ กลุ่มศรีทอง ธุรกิจแปรรูปยางพาราและผู้ผลิตถุงมือยางส่งออกอันดับ 6 ของโลก ที่ต้องการลงทุนในอินโดนีเซียและมาเลเซียในธุรกิจปาล์ม เพื่อเป็นแหล่งผลิตเชื้อเพลิงรองรับการขยายกำลังการผลิตถุงมือยางจาก 2,800 ล้านชิ้น เป็น 1.3 หมื่นล้านชิ้น/ปีใน 5 ปีข้างหน้า
“แผน 5 ปีของกลุ่มศรีทอง ต้องการใช้งบลงทุน 1.5-1.6 หมื่นล้านบาท แบ่งเป็นทุนตัวเอง 60% และกู้แบงก์ 40% ซึ่งซีไอเอ็มบี ไทย จะเป็นธนาคารหลักของลูกค้า นอกจากนี้ศรีทองยังมองหาช่องทางตั้งธุรกิจในโปแลนด์และสหรัฐด้วย ถือเป็นลูกค้าเอสเอ็มอีในกลุ่มยางพาราที่สามารถปรับตัวหาโอกาสได้ดีในภาวะที่ราคาสินค้าเกษตรตกต่ำ” นายจิรัชยุติ์ กล่าว
น.ส.ธีรินทร์ รัตนภิญโญวงศ์ ผู้อำนวยการอาวุโสกลยุทธ์ธุรกิจและอุตสาหกรรม และรักษาการคลัสเตอร์ธุรกิจส่งออก ศูนย์วิจัยเศรษฐกิจและธุรกิจ ธนาคารไทยพาณิชย์ กล่าวว่า สถาบันการเงินอาจได้รับผลกระทบจากรายได้ธุรกรรมการค้าระหว่างประเทศที่ลดลง ตามมูลค่าการส่งออกที่ลดลง แต่จะชดเชยจากรายได้ค่าธรรมเนียมป้องกันความเสี่ยงค่าเงินที่ผันผวน โดยเฉพาะผู้นำเข้าที่ธนาคารแนะนำให้ประกันความเสี่ยงเพื่อล็อกต้นทุนวัตถุดิบ เพราะค่าเงินบาทมีแนวโน้มอ่อนค่าลงในช่วงปลายปี